Document ID: 32009D0436

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 5ης Μαΐου 2009
για τη διόρθωση της οδηγίας 2008/73/ΕΚ που αφορά την απλούστευση των διαδικασιών καταχώρισης και δημοσίευσης πληροφοριών στον κτηνιατρικό και ζωοτεχνικό τομέα
(2009/436/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Η οδηγία 2008/73/ΕΚ (2) τροποποίησε συνολικά 23 πράξεις του Συμβουλίου που προβλέπουν, μεταξύ άλλων, απλουστευμένες διαδικασίες καταχώρισης και δημοσίευσης πληροφοριών στον κτηνιατρικό και ζωοτεχνικό τομέα.
(2)
Η οδηγία 2008/73/ΕΚ άρχισε να ισχύει στις 3 Σεπτεμβρίου 2008. Τα κράτη μέλη οφείλουν να θέσουν σε ισχύ τις νομοθετικές, κανονιστικές και διοικητικές διατάξεις που απαιτούνται ώστε να συμμορφωθούν με τις διατάξεις της μέχρι την 1η Ιανουαρίου 2010. Εντούτοις, η εν λόγω οδηγία δεν προβλέπει ότι τα κράτη μέλη οφείλουν να εφαρμόσουν τις σχετικές διατάξεις από την ημερομηνία αυτή.
(3)
Για λόγους ασφάλειας δικαίου η οδηγία 2008/73/ΕΚ θα πρέπει να διορθωθεί ώστε να εξασφαλιστεί ότι οι τροποποιήσεις που επιφέρει στις διάφορες πράξεις του Συμβουλίου, προκειμένου να προβλεφθούν οι υπόψη απλουστευμένες διαδικασίες, θα εφαρμόζονται ομοιόμορφα από τα κράτη μέλη από την 1η Ιανουαρίου 2010. Η οδηγία 2008/73/ΕΚ θα πρέπει επομένως να διορθωθεί ώστε να αρχίσει να εφαρμόζεται επίσης από εκείνη την ημερομηνία. Συνεπώς, η εν λόγω οδηγία θα πρέπει επίσης να διορθωθεί προκειμένου να οριστεί ότι τα κράτη μέλη οφείλουν να εφαρμόσουν τις σχετικές διατάξεις από την προαναφερθείσα ημερομηνία.
(4)
Εντούτοις, ορισμένες άλλες τροποποιήσεις που γίνονται με την οδηγία 2008/73/ΕΚ στις οδηγίες 64/432/ΕΟΚ (3) και 90/426/ΕΟΚ (4) δεν αφορούν τις απλουστευμένες διαδικασίες και επομένως δεν απαιτούν την αναβολή της ημερομηνίας εφαρμογής από τα κράτη μέλη για την 1η Ιανουαρίου 2010. Οι τροποποιήσεις αυτές αφορούν αντίστοιχα την υιοθέτηση συγκεκριμένων μέτρων υγείας των ζώων σύμφωνα με τη διαδικασία που καθορίζεται στην απόφαση 1999/468/ΕΚ του Συμβουλίου, της 28ης Ιουνίου 1999, όπου ορίζονται οι διαδικασίες άσκησης των εξουσιών εφαρμογής που παρέχονται στην Επιτροπή (5) και διορθώνουν μια μη ισχύουσα πλέον παραπομπή.
(5)
Προκειμένου να εξασφαλιστεί μια ομαλή μετάβαση στις νέες απλουστευμένες διαδικασίες καταχώρισης και δημοσίευσης πληροφοριών στον κτηνιατρικό και ζωοτεχνικό τομέα, θα πρέπει να προβλεφθεί ότι οι μεταβατικές διατάξεις δύνανται να εγκριθούν σύμφωνα με τη διαδικασία που καθορίζεται στην απόφαση του 1999/468/ΕΚ.
(6)
Χάριν ασφαλείας δικαίου και η συνέχεια, η παρούσα απόφαση θα πρέπει να αρχίσει να εφαρμόζεται από τις 3 Σεπτεμβρίου 2008, ημερομηνία έναρξης ισχύος της οδηγίας 2008/73/ΕΚ.
(7)
Η οδηγία 2008/73/ΕΚ θα πρέπει συνεπώς να διορθωθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η οδηγία 2008/73/ΕΚ διορθώνεται ως εξής:
1)
Η παράγραφος 2 στο άρθρο 20 διαγράφεται.
2)
Προστίθενται τα ακόλουθα άρθρα:
«Άρθρο 23α
Μεταβατικές διατάξεις
Μεταβατικές διατάξεις θεσπίζονται σύμφωνα με τη διαδικασία του άρθρου 23β παράγραφος 2.
Άρθρο 23β
Διαδικασία επιτροπής
1. Η Ευρωπαϊκή Επιτροπή επικουρείται από τη μόνιμη επιτροπή για την τροφική αλυσίδα και την υγεία των ζώων η οποία έχει συσταθεί βάσει του άρθρου 58 του κανονισμού (ΕΚ) αριθ. 178/2002 (6).
2. Όπου γίνεται παραπομπή στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ.
Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται σε τρεις μήνες.
3)
Το άρθρο 24 παράγραφος 1 αντικαθίσταται από το ακόλουθο κείμενο:
«1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 1η Ιανουαρίου 2010. Ανακοινώνουν αμέσως στην Επιτροπή το κείμενο των εν λόγω διατάξεων.
Εφαρμόζουν τις διατάξεις αυτές από την 1η Ιανουαρίου 2010.
Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.»
4)
Το άρθρο 25 αντικαθίσταται από το ακόλουθο κείμενο:
«Άρθρο 25
Έναρξη ισχύος και εφαρμογή
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2010, με εξαίρεση το άρθρο 1 παράγραφοι 1 και 5 και τα άρθρα 7, 23α και 23β».
Άρθρο 2
Η παρούσα απόφαση αρχίζει να ισχύει από τις 3 Σεπτεμβρίου 2008.
Άρθρο 3
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 5 Μαΐου 2009.

Labels: 11
12
3
6